魏了翁
次韵虞永康庐居生芝
河南富贵花，人与谱姓氏。
惟兹三秀者，不谱亦名世。
肖形草木均，出处哲人似。
无然而致之，朝菌何异此。
广陵张氏庐，厥应医孝祀。
新丰李兴茔，修柯媲白紫。
意诚物皆诚，人瑞草亦瑞。
萧条羌水濒，五子服丧礼。
松壑侑夕悲，竹窗湔晓泪。
根基由内心，朴实无甃砌。
一朝垩室左，五色芝薿薿。
乃知宇宙间，何处非实理。
诚神本同机，应感不失俪。
充周遍范围，存养司诸己。
是心一息妄，目接犹虚伪。
若曰信禨祥，我亦为祝史。